
LIETUVOS RESPUBLIKOS ŠVIETIMO, MOKSLO IR SPORTO MINISTRAS

ĮSAKYMAS
DĖL NEFORMALIOJO VAIKŲ ŠVIETIMO PROGRAMŲ FINANSAVIMO IR ADMINISTRAVIMO TVARKOS APRAŠO PATVIRTINIMO

2022 m. sausio 10 d. Nr. V-46
Vilnius


Vadovaudamasi Lietuvos Respublikos švietimo įstatymo 66 straipsnio 1 dalimi, Lietuvos Respublikos 2026–2028 metų biudžeto patvirtinimo įstatymo 13 straipsnio 8 dalies 3 punktu ir įgyvendindama 2021–2030 metų nacionalinio pažangos plano, patvirtinto Lietuvos Respublikos Vyriausybės 2020 m. rugsėjo 9 d. nutarimu Nr. 998 „Dėl 2021–2030 metų nacionalinio pažangos plano patvirtinimo“, trečio strateginio tikslo „Didinti švietimo įtrauktį ir veiksmingumą, siekiant atitikties asmens ir visuomenės poreikiams“ 3.2 uždavinį „Didinti švietimo įtrauktį ir prieinamumą, užtikrinti saugią aplinką kiekvienam asmeniui“: 
1. Tvirtinu Neformaliojo vaikų švietimo programų finansavimo ir administravimo tvarkos aprašą (pridedama).
2. Įpareigoju:
2.1. Nacionalinę švietimo agentūrą priimti sprendimus ir atlikti darbus, susijusius su švietimo registrais ir informacinėmis sistemomis, būtinus šio įsakymo 1 punktu patvirtintam Neformaliojo vaikų švietimo programų finansavimo ir administravimo tvarkos aprašui (toliau – Aprašas) įgyvendinti;
2.2. Viešąją įstaigą „Mokausi Lietuvoje“ atlikti Centralizuotos priėmimo į švietimo programas informacinės sistemos Neformaliojo vaikų švietimo posistemio tvarkymo ir modernizavimo darbus, naudotojų konsultavimą;
2.3. Lietuvos neformaliojo švietimo agentūrą (toliau – LINEŠA) administruoti nacionalinio lygmens neformaliojo vaikų švietimo (toliau – NVŠ) programas, vadovaujantis Aprašu.
3. Nustatau, kad Aprašą įgyvendinančioms savivaldybėms ir LINEŠA Aprašui administruoti skiriama iki 3 (trijų) procentų švietimo, mokslo ir sporto ministro įsakymu einamiesiems kalendoriniams metams skirtų lėšų NVŠ programoms finansuoti.



Švietimo ir mokslo ministrė				 Jurgita Šiugždinienė

PATVIRTINTA
Lietuvos Respublikos švietimo, mokslo ir sporto 
ministro 2022 m. sausio 10 d. įsakymu Nr. V-46
(Lietuvos Respublikos švietimo, mokslo ir sporto 
ministro 2026 m. liepos 15 d. įsakymo Nr. V-545
redakcija)


NEFORMALIOJO VAIKŲ ŠVIETIMO PROGRAMŲ FINANSAVIMO IR ADMINISTRAVIMO TVARKOS APRAŠAS

I SKYRIUS
BENDROSIOS NUOSTATOS

1. Neformaliojo vaikų švietimo programų finansavimo ir administravimo tvarkos aprašas (toliau – Aprašas) reglamentuoja neformaliojo vaikų švietimo (toliau – NVŠ) programų finansavimą iš Lietuvos Respublikos valstybės biudžeto lėšų (toliau – NVŠ lėšos), kurios skirtos sumažinti mokinių, besimokančių pagal pradinio, pagrindinio ir vidurinio ugdymo programas bei socialinių įgūdžių ugdymo programą, taip pat asmenų, einamaisiais kalendoriniais metais baigusių pradinio ar pagrindinio ugdymo programas (iki einamųjų kalendorinių metų rugpjūčio 31 d.) (toliau – Mokiniai), vienos pasirinktos NVŠ programos kainą NVŠ lėšų vienam Mokiniui per mėnesį dydžiu (toliau – NVŠ krepšelis), Mokinių priėmimą į NVŠ programas per Centralizuotą priėmimo į švietimo programas informacinę sistemą (toliau – CPIS), NVŠ krepšelio dydį, reikalavimus NVŠ teikėjui ir NVŠ programoms, NVŠ programų vertinimą, informacijos skelbimą, NVŠ lėšų skyrimo bei atsiskaitymo už NVŠ lėšų panaudojimą tvarką.
2. CPIS steigimo teisinį pagrindą, tikslą, uždavinius, funkcijas, organizacinę ir funkcinę struktūrą, taip pat asmens duomenų tvarkymo, teikimo ir naudojimo tvarką nustato Centralizuotos priėmimo į švietimo programas informacinės sistemos nuostatai, patvirtinti Lietuvos Respublikos švietimo, mokslo ir sporto ministro 2025 m. sausio 27 d. įsakymu Nr. V-96 „Dėl Centralizuotos priėmimo į švietimo programas informacinės sistemos steigimo“, (toliau – Nuostatai). 
3. NVŠ lėšos yra skiriamos NVŠ plėtotei, NVŠ prieinamumui ir įvairovei didinti.
4. NVŠ krepšelis Mokiniui skiriamas savivaldybėje, kurioje jis lanko NVŠ programą, neatsižvelgiant į tai, kurioje savivaldybėje jis gyvena ir mokosi.
5. NVŠ teikėjas privalo sumažinti Mokiniui ugdymo pagal NVŠ programą kainą už teikiamas NVŠ paslaugas visu NVŠ krepšelio dydžiu, nustatytu savivaldybės vykdomosios institucijos ar jos įgalioto savivaldybės administracijos direktoriaus (savivaldybės lygmens programoms) arba Aprašo 18 punkte nustatytu dydžiu bent vieną iš šių nacionalinių prioritetų atitinkančioms NVŠ programoms:
5.1. NVŠ programoms, prisidedančioms prie STEAM (angl. Science, Technology, Engineering, Art (creative activities), Mathematics) įgyvendinimo plėtros: techninės kūrybos, gamtos ir ekologijos, informacinių technologijų, technologijų, medijų krypties;
5.2. orientuotoms į 1–4 gimnazijos klasių Mokinių amžiaus tarpsnį. 
6. Savivaldybės, skirdamos NVŠ lėšas savivaldybės lygmens NVŠ programoms finansuoti, vadovaujasi šiuo Aprašu ir, atsižvelgiant į savivaldybės ar regiono poreikius, savivaldybės vykdomosios institucijos ar jos įgalioto savivaldybės administracijos direktoriaus patvirtintais teisės aktais, reglamentuojančiais:
6.1. NVŠ krepšelio dydį savivaldybėje; 
6.2. maksimalų Mokinių skaičių savivaldybės lygmens NVŠ programos įgyvendinimo grupėje;
6.3. savivaldybės lygmens NVŠ programų finansavimo prioritetus, jei tokius nustato;
6.4. reikalavimus atitinkančių ir jų neatitinkančių savivaldybės lygmens NVŠ programų sąrašą;
6.5. mėnesius, kuriais NVŠ krepšelis nebus skiriamas, jei, atsižvelgus į Mokinių poreikius ir NVŠ teikėjų galimybes, tokius nustato (toliau – Nefinansuojami mėnesiai);
6.6. savivaldybės lygmens NVŠ programų atitikties vertinimo komisijos (toliau – Savivaldybės komisija) sudėtį, jos darbo reglamentą;
6.7. savivaldybės lygmens NVŠ programų stebėsenos tvarką;
6.8. Mokinių, turinčių pirmumo teisę pasinaudoti NVŠ lėšomis, eilės (toliau – Pirmumo eilė) skaičiavimo pradžią (ne ankstesnę nei rugsėjo 1 d., rekomenduojama data – rugsėjo 15 d., ir ne ankstesnę nei sausio 1 d., rekomenduojama – sausio 15 d.);
6.9. Aprašui administruoti skirtų valstybės biudžeto lėšų sumą ketvirčiais. 
7. Lietuvos neformaliojo švietimo agentūra (toliau – LINEŠA), administruodama nacionalinio lygmens NVŠ programas, vadovaujasi šiuo Aprašu ir LINEŠA direktoriaus įsakymais, reglamentuojančiais:
7.1. nacionalinio lygmens NVŠ programų atitikties vertinimo komisijos (toliau – LINEŠA komisija) sudėtį, jos darbo reglamentą;
7.2. maksimalų Mokinių skaičių nacionalinio lygmens NVŠ programos įgyvendinimo grupėje;
7.3. nacionalinio lygmens NVŠ programų stebėsenos tvarką;
7.4. reikalavimus atitinkančių ir jų neatitinkančių nacionalinio lygmens NVŠ programų sąrašą;
7.5. Nefinansuojamus mėnesius, jei tokius nustato;
7.6. Pirmumo eilės skaičiavimo pradžią (ne ankstesnę nei rugsėjo 1 d., rekomenduojama data – rugsėjo 15 d., ir ne ankstesnę nei sausio 1 d., rekomenduojama data – sausio 15 d.). 
8. Savivaldybės ir (arba) LINEŠA nustatytas NVŠ krepšelio dydis, NVŠ programų finansavimo prioritetai, maksimalus Mokinių skaičius NVŠ programos įgyvendinimo grupėje, Nefinansuojami mėnesiai bei Pirmumo eilės skaičiavimo pradžia:
8.1. suvedami į CPIS iki einamųjų metų rugpjūčio 14 d.;
8.2. galioja nuo einamųjų metų rugsėjo 1 d. ir iki kitų kalendorinių metų rugpjūčio 31 d. 
9. Savivaldybės ir LINEŠA direktorius turi teisę priimti kitus sprendimus, būtinus Aprašui įgyvendinti, neviršydami savo įgaliojimų. 
10. Apraše vartojamos sąvokos suprantamos taip, kaip jos apibrėžtos 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – BDAR), Lietuvos Respublikos asmens duomenų teisinės apsaugos įstatyme, Lietuvos Respublikos biudžeto sandaros įstatyme, Lietuvos Respublikos strateginio valdymo įstatyme, Lietuvos Respublikos švietimo įstatyme ir kituose teisės aktuose NVŠ reguliavimo srityje.

II SKYRIUS
NVŠ PROGRAMŲ FINANSAVIMAS

11. NVŠ lėšos skiriamos švietimo, mokslo ir sporto ministro įsakymu einamiesiems kalendoriniams metams:
11.1. nacionalinio lygmens NVŠ programoms finansuoti skiriama Lietuvos Respublikos valstybės biudžeto lėšų suma apskaičiuojama bendrą NVŠ skiriamą lėšų sumą padalijus iš 61 (šešiasdešimt savivaldybės lygmens NVŠ programas administruojančių savivaldybių ir viena nacionalinio lygmens NVŠ programas administruojanti institucija) ir padauginus iš 0,66 (siekiant skirti šį finansavimą 8 mėnesius, t. y. 12 mėnesių padauginus iš 0,66 gaunami 8 mėnesiai);
11.2. kiekvienai savivaldybei savivaldybės lygmens NVŠ programoms finansuoti skiriamų lėšų suma apskaičiuojama iš valstybės biudžeto skirtos lėšų sumos atėmus pagal Aprašo 11.1 papunktį apskaičiuotą lėšų sumą, o gautą skirtumą padalijus iš praėjusių kalendorinių metų rugsėjo 1 d. Mokinių skaičiaus ir padauginus iš konkrečios savivaldybės praėjusių kalendorinių metų rugsėjo 1 d. Mokinių skaičiaus.
12. Viešoji Įstaiga „Mokausi Lietuvoje“ švietimo, mokslo ir sporto ministro įsakymu einamiesiems kalendoriniams metams savivaldybėms ir LINEŠA skirtą NVŠ lėšų sumą per 3 (tris) darbo dienas nuo švietimo, mokslo ir sporto ministro įsakymo įsigaliojimo įveda į CPIS.
13. Savivaldybė savo nustatytais terminais iš savivaldybės biudžeto skirtas NVŠ lėšas ir pagal Aprašo 6.9 papunktį administravimui skirtą sumą (ketvirčiais) įveda į CPIS. 
14. Tuo atveju, kai NVŠ lėšų trūksta, pirmumo teise pasinaudoti NVŠ lėšomis turi Mokiniai, atitinkantys šiuos Pirmumo kriterijus:
14.1. vidutinių, didelių ir labai didelių specialiųjų ugdymosi poreikių (toliau – SUP) turintys Mokiniai (toliau – SUP turintys Mokiniai), jei toks požymis nurodytas Mokinių registro informacinėje sistemoje;
14.2. gaunantys nemokamą maitinimą (pusryčiai, pietūs, pavakariai) ir / ar paramą mokinio reikmenims įsigyti, vertinant šeimos pajamas (pagal Socialinės paramos šeimai informacinėje sistemoje (toliau – SPIS) nurodytą informaciją);
14.3. pagal Mokinių registro informacinės sistemos duomenis, nedalyvauja NVŠ ir formalųjį švietimą papildančio ugdymo programose, finansuojamose valstybės ar savivaldybės biudžeto lėšomis; 
14.4. Mokinio klasė, Mokinių registro informacinės sistemos duomenimis, atitinka amžiaus tarpsnį, į kurį orientuota Mokinio pasirinkta NVŠ programa;
14.5. mokosi toje pačioje savivaldybėje, kurioje nori gauti NVŠ krepšelį;
14.6. pasirinko nacionalinį prioritetą atitinkančią NVŠ programą (pagal Aprašo 5.1 ar 5.2 papunkčius);
14.7. pasirinko savivaldybės prioritetą atitinkančią NVŠ programą (jei savivaldybė tokį nustatė).
15. CPIS automatiškai sumuoja Pirmumo kriterijus ir sudaro Pirmumo eilę. 

III SKYRIUS
NVŠ KREPŠELIO DYDIS

16. Savivaldybės lygmens NVŠ programoms savivaldybės nustato NVŠ krepšelio dydį iki 25,00 Eur (dvidešimt penkių eurų 00 ct).
17. NVŠ programoje, kuri yra įgyvendinama kasdieniu (kontaktiniu) būdu, dalyvaujančiam SUP turinčiam Mokiniui skiriami du NVŠ krepšeliai, jei prašymo dėl priėmimo į NVŠ programą (toliau – Prašymas) teikimo dieną Mokinio SUP yra nurodyti Mokinių registro informacinėje sistemoje. Šis NVŠ krepšelio dydis nėra keičiamas, jei dėl ekstremalios situacijos ar kitų aplinkybių NVŠ programos būdas yra keičiamas į nuotolinį ar mišrų.
18. Nacionalinį NVŠ programų prioritetą atitinkančioms savivaldybės lygmens NVŠ programoms ir nacionalinio lygmens NVŠ programoms skiriamo NVŠ krepšelio dydis yra 25,00 Eur (dvidešimt penki eurai 00 ct).
19. Savivaldybės gali nustatyti didesnį nei 25,00 Eur (dvidešimt penkių eurų 00 ct) NVŠ krepšelio dydį, jei NVŠ krepšeliui finansuoti papildomai skiriama lėšų iš savivaldybės biudžeto (išskyrus valstybės biudžeto dotacijas). 

IV SKYRIUS
REIKALAVIMAI NVŠ TEIKĖJUI

20. NVŠ lėšomis NVŠ programas įgyvendinti gali visi švietimo teikėjai, išskyrus bendrojo ugdymo mokyklas. NVŠ teikėjai: 
20.1. turi būti registruoti Švietimo ir mokslo institucijų registre (toliau – ŠMIR);
20.2. turi arba turi teisę naudotis NVŠ programai (-oms) įgyvendinti pritaikytomis patalpomis, įranga, priemonėmis, būtinomis NVŠ programai vykdyti;
20.3. atitinka higienos normas ir teisės aktų nustatytus mokinių saugos bei sveikatos reikalavimus;
20.4. turi asmenis, turinčius teisę pagal Švietimo įstatymą (sporto NVŠ programoms – pagal Švietimo įstatymą ir Lietuvos Respublikos sporto įstatymą) įgyvendinti NVŠ programas;
20.5. laisvieji mokytojai turi teisę pagal Švietimo įstatymą (sporto NVŠ programoms – pagal Švietimo įstatymą ir Sporto įstatymą) teikti švietimo paslaugas pagal NVŠ programas, o sutarties dėl neformaliojo vaikų švietimo programos finansavimo (toliau – Finansavimo sutartis) pasirašymo metu turi būti įregistravęs veiklą Valstybinės mokesčių inspekcijos prie Lietuvos Respublikos finansų ministerijos nustatyta tvarka. Laisvieji mokytojai savo vardu Neformaliojo švietimo programų registre (toliau – NŠPR) įregistruotą NVŠ programą įgyvendina patys.
21. Nacionalinio lygmens NVŠ programos NVŠ teikėjai turi turėti patirties, įgyvendinant NVŠ programas, atitinkančias bent vieną iš nacionalinių NVŠ programų prioritetų.

V SKYRIUS
REIKALAVIMAI NACIONALINIO IR SAVIVALDYBĖS LYGMENS
NVŠ PROGRAMOMS

22. Savivaldybės lygmens ir nacionalinio lygmens NVŠ programos turi būti įvertintos pagal Aprašo 31 punktą ir atitikti šiuos reikalavimus:
22.1. atitikti Švietimo įstatyme apibrėžtą NVŠ paskirtį; 
22.2. būti registruotos NŠPR, nurodant NVŠ programos aprėptį (savivaldybės ar nacionalinio lygmens NVŠ programa); 
22.3. vykti ne mažiau nei 6 (šešis) mėnesius ir 8 (aštuonias) pedagogines valandas per mėnesį Mokiniui.
23. Nacionalinio lygmens NVŠ programa turi papildomai atitikti visus šiuos specialiuosius reikalavimus:
23.1. atitikti bent vieną nacionalinį NVŠ programų prioritetą, nustatytą Aprašo 5 punkte;
23.2. sudaryti galimybę NVŠ programoje dalyvauti visų savivaldybių Mokiniams;
23.3. užtikrinti, kad NVŠ programoje mokysis mažiausiai 3 (trijų) savivaldybių Mokiniai;
23.4. vykdyti nuotoliniu būdu, kai Mokiniai pagal užsiėmimų tvarkaraštį, būdami skirtingose fizinėse vietose, naudodami informacines komunikacijos technologijas, realiu laiku dalyvauja NVŠ programoje, (toliau – nuotolinis būdas) ar mišriu būdu.

VI SKYRIUS
NVŠ PROGRAMŲ VERTINIMAS IR SKELBIMAS

24. NVŠ teikėjas kiekvienai vertinti teikiamai NVŠ programai elektroniniu būdu NŠPR užpildo NVŠ programos atitikties reikalavimams paraišką (toliau – Paraiška) (Aprašo 1 priedas).
25. Paraiškos vertinamos du kartus per kalendorinius metus:
25.1. pateikus iki birželio 1 d., informacija apie reikalavimus atitinkančias / reikalavimų neatitinkančias NVŠ programas pažymima NŠPR iki rugpjūčio 1 d.;
25.2. pateikus iki spalio 1 d., informacija apie reikalavimus atitinkančias / reikalavimų neatitinkančias NVŠ programas pažymima NŠPR iki gruodžio 1 d. 
26. Nacionalinio lygmens NVŠ programas vertina LINEŠA. 
27. Savivaldybės lygmens NVŠ programas vertina ta savivaldybė, kurioje NVŠ teikėjas yra registruotas ŠMIR. Savivaldybės lygmens NVŠ programos atitiktis reikalavimams galioja visose savivaldybėse. 
28. NVŠ programos atitiktis reikalavimams galioja neterminuotai. Savivaldybė / LINEŠA gali priimti sprendimą siūlyti NVŠ teikėjams atnaujinti daugiau, nei prieš 5 (penkis) metus vertintą NVŠ programą ir atnaujintą NVŠ programą pateikti vertinti Aprašo 24–27 punktuose nustatyta tvarka.
29. Jei pagal Mokinių registro informacinės sistemos duomenis daugiau nei vienus kalendorinius metus NVŠ programoje nebuvo registruotas nei vienas Mokinys, NVŠ programa pagal NŠPR nuostatus laikoma nevykdoma ir išregistruojama NŠPR nuostatų nustatyta tvarka, prieš 30 (trisdešimt) kalendorinių dienų apie tai automatiniu pranešimu informavus NVŠ programą įregistravusį NVŠ teikėją.
30. Paraiškas dėl savivaldybės lygmens NVŠ programos vertina Savivaldybės komisija, o Paraiškas dėl nacionalinio lygmens NVŠ programų vertina LINEŠA komisija (toliau kartu – Komisijos), sudarytos iš ne mažiau nei 3 (trijų) įvairių institucijų atstovų, nepriklausomų vertintojų, turinčių patirties NVŠ srityje. Komisijos savo veikloje vadovaujasi skaidrumo, nešališkumo, konfidencialumo, teisingumo, sąžiningumo ir protingumo principais. Komisijų nariai pasirašo nešališkumo ir konfidencialumo pasižadėjimus (Aprašo 2 priedas).
31. Vieną Paraišką vertina 2 (du) Komisijų nariai, užpildydami NVŠ programos vertinimo formą (Aprašo 3 priedas) (toliau – Vertinimo forma), ir nustato, ar NVŠ programa atitinka reikalavimus. Jei jų sprendimas dėl NVŠ programų atitikties nesutampa, Paraišką vertina trečias Komisijos narys, kurio sprendimas yra galutinis.
32. NVŠ programa atitinka reikalavimus, jeigu Paraiška atitinka 1-ą, 2-ą ir 3-ią Vertinimo formoje nustatytus kriterijus ir mažiausiai du kitus vertinimo kriterijus), o visus kitus kriterijus atitinka iš dalies. 
33. Komisijos jų darbo reglamentuose nustatytais terminais pateikia reikalavimus atitinkančių ir jų neatitinkančių NVŠ programų sąrašus tvirtinti: 
33.1. savivaldybės lygmens NVŠ programų – savivaldybės vykdomajai institucijai ar jos įgaliotam savivaldybės administracijos direktoriui;
33.2. nacionalinio lygmens NVŠ programų – LINEŠA direktoriui. 
34. Savivaldybės vykdomajai institucijai ar jos įgaliotam savivaldybės administracijos direktoriui patvirtinus reikalavimus atitinkančių ir jų neatitinkančių savivaldybės lygmens NVŠ programų sąrašus / LINEŠA direktoriui patvirtinus reikalavimus atitinkančių ir jų neatitinkančių nacionalinio lygmens NVŠ programų sąrašus (toliau – Patvirtinti NVŠ programų sąrašai), informacija apie patvirtintus NVŠ programų sąrašus pažymima NŠPR Aprašo 25.1 ir 25.2 papunkčiuose nustatytais terminais.
[bookmark: _GoBack]35. Savivaldybei / LINEŠA į CPIS suvedus Aprašo 8 punkte nustatytą informaciją, NVŠ programos, atitinkančios reikalavimus, skelbiamos CPIS, NVŠ teikėjui CPIS iki NVŠ programos vykdymo pradžios nurodžius:
35.1. savivaldybes, kurių teritorijoje planuoja vykdyti savivaldybės lygmens NVŠ programas, adresus (nuotolinio ugdymo atveju – internetines prisijungimo nuorodas), ir / ar vykdys nacionalinio lygmens NVŠ programas;
35.2. aktualią registracijos į NVŠ programą pradžią, NVŠ programų vykdymo pradžią ir pabaigą, tvarkaraštį, laiką pedagoginėmis valandomis ir trukmę mėnesiais ir pagal poreikį juos tikslina;
35.3. minimalų ir maksimalų Mokinių skaičių NVŠ programos grupėje, neviršijantį savivaldybės / LINEŠA nustatyto maksimalaus Mokinių skaičiaus grupėje, ir pagal poreikį juos patikslina.
36. Savivaldybė / LINEŠA su NVŠ teikėjais per 10 (dešimt) darbo dienų nuo NVŠ teikėjo pagal Aprašo 35 punktą CPIS pateiktos informacijos pasirašo Aprašo 37 punkte numatytą Finansavimo sutartį ir šio sutarties pasirašymo faktą pažymi CPIS. Jei Finansavimo sutartis nepasirašoma, CPIS nurodoma Finansavimo sutarties nepasirašymo priežastis.

VII SKYRIUS
SUSITARIMAI SU NVŠ TEIKĖJU DĖL FINANSAVIMO

37. Su NVŠ teikėju, kurio NVŠ programa pagal Aprašo 34 punktą yra Patvirtintuose NVŠ programų sąrašuose, taip pat NVŠ teikėjas CPIS nurodė, kad nori vykdyti NVŠ programą konkrečioje savivaldybėje ar nacionaliniu lygmeniu, sudaroma Finansavimo sutartis, parengta pagal Pavyzdinę sutarties dėl neformaliojo vaikų švietimo programos finansavimo formą (Aprašo 5 priedas). Finansavimo sutartį nacionalinio lygmens NVŠ programų NVŠ teikėjai sudaro su LINEŠA, savivaldybės lygmens NVŠ programų NVŠ teikėjai – su savivaldybe, kurioje bus vykdoma NVŠ programa.
38. Kiekvieno mėnesio paskutinę darbo dieną, o gruodžio mėnesį 15 d. CPIS suformuoja išrašą, pagal kurį Finansavimo sutartyje numatytomis sąlygomis ir terminais NVŠ teikėjui pervedamos lėšos. Išrašas, kurį savivaldybė / LINEŠA, prisijungusios prie CPIS, atsisiunčia, gali būti tikslinamas per 3 (tris) darbo dienas, atsižvelgiant į sudarytas / nutrauktas Mokymosi sutartis ir dalyvaujančių Mokinių skaičių.
39. Savivaldybės vykdomoji institucija ar jos įgaliotas savivaldybės administracijos direktorius ir LINEŠA direktorius užtikrina, kad gautos NVŠ lėšos būtų naudojamos pagal tikslinę paskirtį ir būtų vykdoma NVŠ programų įgyvendinimo stebėsena savivaldybės vykdomosios institucijos ar jos įgalioto savivaldybės administracijos direktoriaus / LINEŠA direktoriaus nustatyta tvarka. Ministerijai paprašius, savivaldybė / LINEŠA pateikia NVŠ lėšomis finansuojamų NVŠ programų stebėsenos rezultatus.
40. Jei NVŠ programos įgyvendinimo stebėsenos metu buvo nustatyta, kad NVŠ teikėjas nesilaiko Finansavimo sutarties įsipareigojimų, su NVŠ teikėju Finansavimo sutartis nutraukiama Finansavimo sutartyje nustatyta tvarka, o savivaldybės vykdomoji institucija ar jos įgaliotas savivaldybės administracijos direktorius / LINEŠA direktorius priima sprendimą nesudaryti Finansavimo sutarties su NVŠ teikėju dėl NVŠ programos finansavimo vienus kalendorinius metus.

VIII SKYRIUS
MOKINIŲ PRIĖMIMAS Į NVŠ PROGRAMAS 

41. Vienas iš tėvų (globėjų, rūpintojų) arba vaikas nuo 14 metų, turėdamas rašytinį tėvų (rūpintojų) sutikimą (sutikimas pildomas CPIS, užpildant sutikimo formą), arba asmuo, sulaukęs 18 metų, (toliau kartu – Prašymo teikėjas), prisijungdamas prie CPIS per Valstybės informacinių išteklių sąveikumo platformą (toliau – Elektroniniai valdžios vartai), pildo ir teikia Prašymą. Prašymo metu CPIS automatiškai patikrina, ar Mokinys mokosi pagal Aprašo 1 punkte nustatytas programas ir Pirmumo kriterijus NVŠ krepšeliui gauti.
42. Tais atvejais, kai Prašymo teikėjas neturi galimybės prisijungti prie CPIS per Elektroninius valdžios vartus, jis gali kreiptis į NVŠ teikėją. Tokiu atveju NVŠ teikėjas veikia kaip CPIS duomenų valdytojo įgaliotas duomenų tvarkytojas ir tvarko tik tuos asmens duomenis, kurie yra būtini techninei galimybei pateikti Prašymą CPIS sudaryti. NVŠ teikėjas neturi teisės naudoti Prašymo teikėjo ir Mokinio asmens duomenų kitais tikslais. Papildomi dokumentai, susiję su asmens duomenų apsauga, CPIS neįkeliami, išskyrus atvejus, kai tai nustatyta Nuostatuose.
43. Kiekvienai NVŠ programai teikiamas atskiras Prašymas. CPIS prašyme nurodytu elektroniniu paštu informuoja Prašymo teikėją apie sėkmingą Prašymo pateikimą. Prašymas CPIS galioja tol, kol sudaroma mokymo sutartis dėl neformaliojo vaikų švietimo (toliau – Mokymo sutartis) arba iki NVŠ programos vykdymo pabaigos, atsižvelgiant Aprašo 46 punkto nuostatas. Prašymo teikėjas CPIS mato kiekvieno Prašymo teikimo datą ir būseną realiuoju laiku, gali jį koreguoti. Už Prašyme nurodytų duomenų teisingumą atsako Prašymo teikėjas.
44. Pateiktas Prašymas automatiškai registruojamas CPIS, jam suteikiamas unikalus kodas.
45. CPIS automatiškai patikrina iš CPIS nuostatuose nurodytų valstybės registrų gautą informaciją pagal CPIS nuostatuose įvardintus asmens tapatybę bei ugdymosi istoriją patvirtinančius duomenis ir nustato Mokinio atitiktį Pirmumo kriterijams, automatiniu būdu sudaro eilę NVŠ krepšeliui gauti ir, esant laisvų vietų pas NVŠ teikėją, kviečia Prašymo teikėją pasirašyti Mokymo sutartį.
46. Prašymo teikėjui negavus kvietimo pasirašyti Mokymo sutartį NVŠ krepšelio lėšomis, Prašymo teikėjas CPIS sistemoje automatiškai informuojamas apie galimybes:
46.1. sudaryti Mokymo sutartį asmeninėmis lėšomis, mokant visą NVŠ programos kainą ir liekant laukiančiųjų eilėje NVŠ krepšeliui gauti. Prašymas automatiškai panaikinamas, pasibaigus NVŠ programos vykdymo laikotarpiui; 
46.2. nesudaryti Mokymo sutarties asmeninėmis lėšomis ir laukti kvietimo sudaryti Mokymo sutartį NVŠ krepšelio lėšomis. Prašymas galioja NVŠ programos vykdymo laikotarpiu, bet ne ilgiau kaip iki rugpjūčio 31 d.;
46.3. atsiimti Prašymą.
47. Mokymo sutartis CPIS generuojama pagal Pavyzdinę mokymo sutarties dėl neformaliojo vaikų švietimo formą (Aprašo 4 priedas) automatiškai pagal Prašymo teikėjo pateiktus duomenis kiekvienai NVŠ programai atskirai.
48. Mokymo sutartis su Prašymo teikėju pasirašoma patvirtintu sisteminiu elektroniniu parašu, kai prisijungimas per elektroninius valdžios vartus laikomas pakankamu tapatybės patvirtinimui per 5 (penkias) kalendorines dienas nuo kvietimo ją pasirašyti CPIS savitarnoje. 
49. Jei Prašymo teikėjas neturi galimybės naudotis elektroninėmis priemonėmis, gali būti pasirašoma CPIS sugeneruota popierinė Mokymo sutarties versija, Prašymo teikėjui pateikus galiojantį tapatybę patvirtinantį dokumentą, kuris yra tik patikrinamas. Tapatybę patvirtinančio dokumento kopijos nedaromos ir nesaugomos. NVŠ teikėjas prisiima atsakomybę, kad informacija apie sudarytas Mokymo sutartis per 5 (penkias) darbo dienas būtų pateikta CPIS. 
50. Mokymo sutartis sudaroma visam NVŠ programos vykdymo laikotarpiui ir galioja iki NVŠ programos vykdymo pabaigos. NVŠ krepšelis skiriamas ne ilgiau, nei iki rugpjūčio 31 d. Jei NVŠ programa vykdoma ilgau, NVŠ krepšelis skiriamas / neskiriamas, atsižvelgiant į Pirmumo eilę, nustatytą CPIS automatiniu būdu pagal Pirmumo kriterijus.
51. Po Mokymo sutarties pasirašymo ar nutraukimo informacija apie priimtą į NVŠ programą Mokinį / nutraukusį Mokymo sutartį Mokinį automatiniu būdu perduodama į Mokinių registro informacinę sistemą, nurodant finansavimo šaltinį, NVŠ programos pavadinimą ir vykdymo laikotarpį. 
52. Prašymo teikėjui per 5 (penkias) kalendorines dienas nuo kvietimo pasirašyti Mokymo sutartį, jos nepasirašius, CPIS automatiškai nustatomas Mokymo sutarties statusas „Sutartis nepasirašyta“. Prašymo teikėjui pasirašius Mokymo sutartį, NVŠ teikėjas ją pasirašo per 5 (penkias) kalendorines dienas. Prašymo teikėjui per nustatytą laiką jos nepasirašius, CPIS automatiškai nustatomas Mokymo sutarties statusas „Sutartis nepasirašyta“.
53. CPIS sistemoje sugeneruota Mokymo sutartis nutraukiama per CPIS sistemą. Prašymo teikėjas turi galimybę Mokymo sutartį nutraukti Mokymo sutartyje nustatytomis sąlygomis, kreipiantis į NVŠ teikėją. Jei pasirašoma popierinė Sutarties versija, ji gali būti nutraukiama per CPIS sistemą ar kitu Sutartyje sutartu būdu. Jei Mokymo sutartis nutraukta ne per CPIS, NVŠ teikėjas per 5 (penkias) darbo dienas nuo Mokymo sutarties nutraukimo dienos įveda informaciją į CPIS.
54. Mokymo sutartys automatiškai registruojamos ir saugomos CPIS Lietuvos Respublikos dokumentų ir archyvų įstatymu, Ikimokyklinio, priešmokyklinio, bendrojo ugdymo, kito vaikų neformaliojo ugdymo švietimo programas vykdančių švietimo įstaigų veiklos dokumentų saugojimo terminų rodykle, patvirtinta Lietuvos Respublikos švietimo, mokslo ir sporto ministro 2019 m. gruodžio 18 d. įsakymu Nr. V-1511 „Dėl Ikimokyklinio, priešmokyklinio, bendrojo ugdymo, kito vaikų neformaliojo ugdymo švietimo programas vykdančių švietimo įstaigų veiklos dokumentų saugojimo terminų rodyklės patvirtinimo“, (toliau – Dokumentų saugojimo terminų rodyklė) nustatytais terminais. 

IX SKYRIUS
ATSISKAITYMAS UŽ LĖŠAS

55. Savivaldybė / LINEŠA už panaudotas valstybės biudžeto NVŠ lėšas per 10 (dešimt) darbo dienų, pasibaigus kalendoriniams metams, Ministerijos Finansinės apskaitos skyriui pateikia metinę biudžeto išlaidų sąmatos vykdymo ataskaitos formą Nr. 2, patvirtintą Lietuvos Respublikos finansų ministro 2025 m. kovo 25 d. įsakymu Nr. 1K-63 „Dėl Valstybės ir savivaldybių biudžetinių įstaigų ir kitų subjektų žemesniojo lygio biudžeto vykdymo ataskaitų sudarymo taisyklių ir formų patvirtinimo“, banko išrašą arba laisvos formos pažymą apie lėšų likutį sąskaitoje. 
56. CPIS kiekvienų metų sausio mėnesio pirmą darbo dieną suformuoja savivaldybėms ir LINEŠA praėjusiais kalendoriniais metais skirtos sumos panaudojimo ataskaitą, kurioje matoma nepanaudotos lėšos eurais ir NVŠ lėšų nepanaudojimo procentas.
57. Iki kitų metų sausio 5 d. savivaldybė skirtas ir nepanaudotas valstybės biudžeto NVŠ lėšas turi grąžinti į Ministerijos sąskaitą LT534040063610002598 (Lietuvos Respublikos finansų ministerija, finansų įstaigos kodas 40400, SWIFT BIC kodas MFRLLT22, įregistruota Juridinių asmenų registre).

X SKYRIUS
BAIGIAMOSIOS NUOSTATOS

58. Karantino, ekstremalios situacijos, ekstremalaus įvykio ar įvykio (ekstremali temperatūra, gaisras, potvynis, pūga ir kt.), keliančio pavojų Mokinių sveikatai ir gyvybei, laikotarpiu kasdieniu (kontaktiniu) būdu vykdoma NVŠ programa gali būti įgyvendinama nuotoliniu būdu, jeigu sprendimas mokyti šiuo būdu priimtas valstybės ir / ar savivaldybės lygiu. 
59. Savivaldybės turi siekti, kad savivaldybės lygmens NVŠ programos būtų įgyvendinamos kuo arčiau vaiko gyvenamosios vietos ar mokyklos, kurioje jis mokosi. Rekomenduojama NVŠ programas įgyvendinti bendrojo ugdymo mokyklų, kultūros įstaigų ir kitose saugiose ir tam tikslui pritaikytose erdvėse, sudarant vienodas sąlygas jomis pasinaudoti visiems NVŠ teikėjams. Rekomenduojama savivaldybėms, tvirtinant turto nuomos taisykles, numatyti, kad NVŠ teikėjai galėtų išsinuomoti patalpas už minimalią kainą bei prisidėti prie Mokinių pavėžėjimo į NVŠ programos teikimo vietas.
60. Savivaldybė turi siekti ir sudaryti sąlygas, kad NVŠ dalyvaujančių vaikų skaičius padidėtų maksimaliai, būtų užtikrinta NVŠ programų įvairovė, kokybė ir prieinamumas.
61. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Asmens duomenų teisinės apsaugos įstatymu, Apraše nurodytų registrų ir informacinių sistemų veiklą reglamentuojančiais, duomenų valdytojų patvirtintais ir kitais teisės aktais, reglamentuojančiais asmens duomenų tvarkymą. Asmens duomenų tvarkymas vykdomas specialiųjų sutarčių sudarymo, finansavimo ir specialiųjų sutarčių įgyvendinimo stebėsenos tikslu. Duomenų subjektų teisės įgyvendinamos Bendrojo duomenų apsaugos reglamento ir duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka. 
62. Dokumentai saugomi vadovaujantis Dokumentų ir archyvų įstatymu ir Lietuvos vyriausiojo archyvaro nustatyta tvarka bei Dokumentų saugojimo terminų rodykle.
_____________


Neformaliojo vaikų švietimo programų 
finansavimo ir administravimo tvarkos aprašo
1 priedas

(Neformaliojo vaikų švietimo programos atitikties reikalavimams 
paraiškos forma)

NEFORMALIOJO VAIKŲ ŠVIETIMO PROGRAMOS ATITIKTIES REIKALAVIMAMS 
PARAIŠKA
	
	

	INFORMACIJA APIE NEFORMALIOJO VAIKŲ ŠVIETIMO TEIKĖJĄ

	Neformaliojo vaikų švietimo teikėjo kodas Švietimo ir mokslo institucijų registre
	

	Juridinis asmuo

	1.
	Pavadinimas
	

	2.
	Kodas
	

	3.
	Teisinė forma
	

	4.
	Adresas
	

	5.
	Telefono numeris
	

	6.
	El. pašto adresas
	

	7.
	Interneto svetainės adresas
	

	8.
	Neformaliojo vaikų švietimo (toliau – NVŠ) teikėjo (institucijos) vadovo vardas ir pavardė
	

	Fizinis asmuo

	9.
	Vardas ir pavardė
	

	10.
	Telefono numeris
	

	11.
	El. pašto adresas
	

	12.
	Interneto svetainės adresas (jei turi)
	

	INFORMACIJA APIE NVŠ PROGRAMĄ

	Programos kodas Neformaliojo švietimo programų registre
	

	13.
	Programos pavadinimas

	
	

	14.

	Programos lygmuo:
	☐ Savivaldybės lygmuo
☐ Nacionalinis lygmuo

	15. 
	NVŠ programos kryptis (pažymėkite vieną pagrindinę kryptį)

	
	☐ Muzika
☐ Dailė
☐ Šokis
☐ Teatras
☐ Sportas 
☐ Techninė kūryba
☐ Turizmas ir kraštotyra
☐ Gamta, ekologija
	☐ Saugus eismas
☐ Informacinės technologijos
☐ Technologijos
☐ Medijos
☐ Etnokultūra
☐ Kalbos
☐ Pilietiškumas
☐ Kita (įrašyti)

	16. 
	NVŠ programos vykdymo būdas

	
	☐ kasdieniu (kontaktiniu) – mokiniai užsiėmimuose dalyvauja realiu laiku, būdami toje pačioje fizinėje vietoje;
☐ nuotoliniu – kai mokiniai pagal užsiėmimų tvarkaraštį, būdami skirtingose fizinėse vietose, naudodami informacines komunikacijos technologijas, realiu laiku dalyvauja NVŠ programoje;
☐ mišrus (kasdieniu ir nuotoliniu) – kai mokiniai užsiėmimuose dalyvauja nuotoliniu būdu ir mažiausiai 3 kartus per NVŠ programos vykdymo laikotarpį užsiėmimuose dalyvauja kasdieniu (kontaktiniu) būdu.

	17. 
	NVŠ programos tikslas

	
	(Formuluojamas aiškiu teiginiu, apibūdinančiu programos visumą ir pagrindinę ugdomą kompetenciją)

	18. 
	NVŠ programos uždaviniai 

	
	(Formuluojami ne daugiau kaip 3 (trys) konkretūs uždaviniai, nurodantys tikslo įgyvendinimo rezultatą. Uždaviniai išdėstomi taip, kad nuosekliai atspindėtų programą)

	19. 
	Pažymėkite ne daugiau kaip 3 kompetencijas, kurias patobulins mokiniai

	
	Kompetencija
	Kompetencijos apibrėžtis

	
	☐ Pažinimo kompetencija
	Motyvacija ir gebėjimas pažinti save ir pasaulį, įgyjami suvokiant (perimant) žmonijos kultūrinę patirtį, tobulinant dalykines žinias bei gebėjimus

	
	☐ Komunikavimo kompetencija
	Asmens gebėjimas kurti, perduoti ir suprasti žinias (faktus, požiūrius ar asmenines nuostatas), etiškai naudotis verbalinėmis ir neverbalinėmis priemonėmis ir technologijomis

	
	☐ Kūrybiškumo kompetencija
	Gebėjimas tyrinėti, generuoti, kurti, vertinti asmeniškai ir kitiems reikšmingas kūrybines idėjas, produktus, problemų sprendimus

	
	☐ Pilietiškumo kompetencija

	Vertybės, nuostatos, suvokimas ir praktinio veikimo gebėjimai, įgalinantys ugdytis pilietinį tapatumą ir stiprinti pilietinę galią, kartu su kitais kūrybiškai ir socialiai atsakingai kurti demokratišką visuomenę, stiprinti Lietuvos valstybingumą tarptautinėje bendrijoje

	
	☐ Socialinė, emocinė ir sveikos gyvensenos kompetencija
	Asmens savimonė ir savitvarda, socialinis sąmoningumas, tarpusavio santykių kūrimo gebėjimai, atsakingas sprendimų priėmimas ir asmens rūpinimasis fizine ir psichine sveikata

	
	☐ Kultūrinė kompetencija
	Asmens kultūrinė savimonė, grįsta žiniomis, aktyvia kultūrine raiška ir kultūriniu sąmoningumu

	
	☐ Skaitmeninė kompetencija
	Asmens informacinis raštingumas, gebėjimas pažinti ir įvaldyti skaitmenines technologijas, atsakingai jomis naudotis, kurti skaitmeninį turinį

	20. 
	Programos apimtis ir trukmė (ne mažiau nei 6 mėnesius ir 8 pedagogines darbo valandas per mėnesį)

	
	Mėnesių skaičius
	
	Pedagoginių valandų skaičius per mėnesį
	

	21. 
	NVŠ programos turinys, nusakantis nuoseklią programos įgyvendinimo eigą visą NVŠ programos atitikties reikalavimams paraiškos (toliau – Paraiška) 20 punkte nurodytą jos įgyvendinimo laikotarpį

	
	Eil. Nr.
	Veiklos apibūdinimas
	Ugdomos kompetencijos (detalizuojama, kokiomis veiklomis jos bus ugdomos)
	Ugdymo metodai
	Vertinimo (įsivertinimo) metodai
	Trukmė
(peda-
goginė-mis val.)

	
	
	
	
	
	
	

	
	
	
	
	
	
	

	
	
	
	
	
	
	

	
	
	
	
	
	Iš viso val.
	

	22.
	Mokinių amžius pagal klases, į kurį orientuota NVŠ programa (pasirinkite vieną):
☐ 1–4 klasė 
☐ 5–8 klasė 
☐ 9–12 klasė / 1–4 gimnazijos klasė

	23.
	NVŠ programos ir jos vykdymo aplinkos pritaikymas mokiniams, turintiems šių specialiųjų ugdymosi poreikių dėl įgimtų ir įgytų sutrikimų:
☐ Intelekto sutrikimų
☐ Regos sutrikimų
☐ Klausos sutrikimų
☐ Judesio ir padėties sutrikimų
☐ Įvairiapusių raidos sutrikimų 

	24.
	Informacija apie NVŠ programos ir jos vykdymo aplinkos pritaikymą Paraiškos 23 punkte nurodytiems mokinių specialiesiems ugdymosi poreikiams

	
	(Trumpai aprašoma, kaip NVŠ programa, vykdymo aplinka, priemonės ir pan. bus pritaikyta Paraiškos 23 punkte nurodytiems mokiniams)

	25.
	Numatomas mokinių skaičius vienoje grupėje, (neviršijant savivaldybės / LINEŠA nustatyto maksimalaus mokinių skaičiaus)
	

	26.
	Numatomas minimalus mokinių skaičius vienoje grupėje
	

	27.
	Patvirtinkite, kad:

	
	1.	NVŠ programa atitinka Lietuvos Respublikos švietimo įstatymu nustatytą NVŠ paskirtį – tenkinti mokinių pažinimo, ugdymosi ir saviraiškos poreikius, padėti jiems tapti aktyviais visuomenės nariais;
2.	NVŠ programa prisideda prie 2021–2030 metų nacionalinio pažangos plano, patvirtinto Lietuvos Respublikos Vyriausybės 2020 m. rugsėjo 9 d. nutarimu Nr. 998 „Dėl 2021–2030 metų nacionalinio pažangos plano patvirtinimo“, trečio strateginio tikslo „Didinti švietimo įtrauktį ir veiksmingumą, siekiant atitikties asmens ir visuomenės poreikiams“ 3.2 uždavinio „Didinti švietimo įtrauktį ir prieinamumą, užtikrinti saugią aplinką kiekvienam asmeniui“;
3.	NVŠ programos įgyvendinimo priemonės jokiais būdais nepažeidžia Lietuvos Respublikos Konstitucijos, įstatymų ir kitų teisės aktų, nekelia grėsmės žmonių sveikatai, garbei ir orumui, viešajai tvarkai ir neišreiškia nepagarbos Lietuvos valstybės tautiniams ir religiniams jausmams ir simboliams, nepopuliarina narkotikų ir kitų psichotropinių, toksinių ir kitų stipriai veikiančių medžiagų, nekursto smurto, prievartos, neapykantos;
4.	prisiimate atsakomybę už tai, jog NVŠ programą įgyvendins asmenys, pagal Švietimo įstatymą turintys teisę dirbti NVŠ mokytojais;
5.	prisiimate atsakomybę, kad sporto NVŠ programas įgyvendins asmenys, pagal Švietimo įstatymą ir Lietuvos Respublikos sporto įstatymą turintys teisę vykdyti fizinio aktyvumo pratybas.
6.	prisiimate atsakomybę už sveiką ir saugią vaikų mokymosi aplinką; 
7.	turite lėšų NVŠ programos įgyvendinimo pradžiai (ne mažiau kaip mėn.);
8.	turite priemonių, įrangą, patalpas NVŠ programai vykdyti arba turite išteklių joms įsigyti iki NVŠ programos vykdymo pradžios.
☐ TAIP 

	28.
	Patvirtinu, kad nacionalinio lygmens NVŠ programa atitinka Neformaliojo vaikų švietimo programų finansavimo ir administravimo tvarkos aprašo 23 punkte nustatytus reikalavimus. 
☐ TAIP

	29.
	Informacija apie nacionalinio lygmens NVŠ teikėjo turimą patirtį, įgyvendinant NVŠ programas, atitinkančias bent vieną iš nacionalinių NVŠ programų finansavimo prioritetų (rekomenduojama pateikti informaciją ne daugiau kaip apie 3 (tris) programas)

	
	NVŠ programos pavadinimas, trumpas NVŠ programos aprašymas, vykdymo trukmė (mėn.)
	Vykdymo pradžios ir pabaigos metai

	
	
	



	Paraišką pateikusiojo vardas ir pavardė
	

	Telefono Nr. 
	

	El. paštas
	



__________________


Neformaliojo vaikų švietimo programų 
finansavimo ir administravimo tvarkos aprašo
2 priedas


(Komisijos nario konfidencialumo pasižadėjimo ir nešališkumo deklaracijos forma)

KOMISIJOS NARIO
KONFIDENCIALUMO PASIŽADĖJIMAS IR NEŠALIŠKUMO DEKLARACIJA

20__ m._____________ d. Nr. ______ 

_____________
(vieta)

Būdamas (-a) ekspertų komisijos, vertinančios neformaliojo vaikų švietimo programų paraiškų atitiktį reikalavimams (toliau – Komisija), nariu (-e), pasižadu:
1. Objektyviai, dalykiškai, be išankstinio nusistatymo, vadovaudamasis (-asi) konfidencialumo užtikrinimo, lygiateisiškumo, nediskriminavimo, proporcingumo, abipusio pripažinimo ir skaidrumo principais, atlikti man pavestas pareigas (užduotis).
2. Saugoti ir tik įstatymų ir kitų teisės aktų nustatytais tikslais ir tvarka naudoti konfidencialią informaciją, kuri man taps žinoma, dirbant Komisijos nariu (-e).
3. Man patikėtus dokumentus, kuriuose yra konfidenciali informacija, saugoti tokiu būdu, kad tretieji asmenys neturėtų galimybės su jais susipažinti ar pasinaudoti.
4. Man išaiškinta, kad konfidencialią informaciją sudaro:
4.1. kiekvienos neformaliojo vaikų švietimo programos atitikties reikalavimams paraiškos (toliau – Paraiška) duomenys ir turinys;
4.2. Paraiškos vertinimo išvados;
4.3. Paraiškos vertinimo rezultatų duomenys;
4.4. kita informacija, susijusi su Paraiškų nagrinėjimu, aiškinimu, vertinimu ir palyginimu, jeigu jos atskleidimas prieštarauja teisės aktams;
4.5. kita informacija, susijusi su vertinimo procedūromis, jeigu jos atskleidimas prieštarauja įstatymams, daro nuostolių teisėtiems šalių interesams arba trukdo užtikrinti sąžiningą konkurenciją.
5. Patvirtinu, kad nedelsdamas (-a) nusišalinsiu nuo Paraiškos vertinimo, jei paaiškės, kad aš arba man artimi asmenys esame susiję su paraišką pateikusiu asmeniu:
5.1. esame susiję savanorystės, darbo ar jų esmę atitinkančiais santykiais;
5.2. iš jo gauname arba per paskutinius 12 mėnesių esame gavę bet kokių pajamų ar dovanų;
5.3. dalyvaujame jo valdymo, priežiūros ar kituose sprendimus priimančiuose organuose;
5.4. per 12 paskutinių mėnesių esame sudarę su juo sandorį;
5.5. turime jo akcijų ar kitų juridinio asmens dalyvio teisių;
5.6. esame tiesiogiai ar netiesiogiai įtraukti į vertinamos Paraiškos parengimą, jos vertinimui pateiktų dokumentų rengimą, neformaliojo vaikų švietimo programos vykdymą;
5.7. kai egzistuoja bet kokios kitos aplinkybės, dėl kurių objektyviai gali kilti interesų konfliktas ar jo regimybė ir abejonių dėl mano nešališkumo.
6. Esu perspėtas (-a), kad pažeidęs (-usi) šį pasižadėjimą, atsakysiu teisės aktų nustatyta tvarka ir turėsiu atlyginti padarytą žalą.

___________________		                              ____________________
(vardas ir pavardė)			                                     (parašas)

____________

Neformaliojo vaikų švietimo programų 
finansavimo ir administravimo tvarkos aprašo
3 priedas


(Neformaliojo vaikų švietimo programos atitikties reikalavimams vertinimo forma)

NEFORMALIOJO VAIKŲ ŠVIETIMO PROGRAMOS ATITIKTIES REIKALAVIMAMS 
VERTINIMO FORMA 


	Neformaliojo vaikų švietimo programos (toliau – NVŠ programa) teikėjas
	NVŠ programos pavadinimas
	NVŠ programos kodas Neformaliojo švietimo programų registre (toliau – NŠPR)

	
	
	



	Eil. Nr.
	NVŠ programos vertinimo kriterijai

	Kriterijų vertinimas
(atitinka, atitinka iš dalies, neatitinka) ir vertinimo pagrindimas

	1.
	Tikslas dera su NVŠ programos turiniu, įgyvendinimo eiga ir yra orientuotas į ugdomas kompetencijas
	

	2.
	Uždaviniai padeda siekti programos tikslo
	

	3.
	Uždaviniai dėstomi nuosekliai, dera su ugdomomis kompetencijomis ir siekiamu rezultatu 
	

	4.
	Programos turinys atitinka nurodytą NVŠ kryptį
	

	5.
	Programos turinys dera su ugdomomis kompetencijomis
	

	6.
	Programos turinys dera su programos vykdymo būdu (kontaktinis, nuotolinis, mišrus)
	

	7.
	Programos turinys yra tinkamas numatomai tikslinei mokinių grupei
	

	8.
	Programos veiklų trukmė yra optimali tikslui ir uždaviniams įgyvendinti, kompetencijoms ugdyti
	

	9.
	Numatomas grupės dydis yra optimalus programai įgyvendinti
	

	10.
	Parinkti tinkami metodai ugdomoms kompetencijoms vertinti (įsivertinti)
	

	11. 
	Programos turinys, vykdymo aplinka ir priemonės yra pritaikytos specialiųjų ugdymosi poreikių, įgytų dėl įgimtų ir įgytų sutrikimų, nurodytų Paraiškos 23 punkte, turintiems mokiniams
	

	Nacionalinio lygmens NVŠ programos vertinimo kriterijai

	12.
	NVŠ teikėjas turi patirties vykdant NVŠ programas, atitinkančias bent vieną iš nacionalinių NVŠ programų finansavimo prioritetų
	

	

	NVŠ programos atitikties reikalavimams išvada
	Atitinka ☐ 
	Neatitinka ☐ 

	(Nurodomos komisijos nario pastabos, komentarai, nuomonė dėl NVŠ programos ir kita svarbi informacija)

	




Komisijos narys:                  (vardas ir pavardė)   ___________	     (parašas)   __________

Vertinimo data                            _____________

______________________________


Neformaliojo vaikų švietimo programų
finansavimo ir administravimo tvarkos aprašo
4 priedas

(Pavyzdinė mokymo sutarties dėl neformaliojo vaikų švietimo forma)


MOKYMO SUTARTIS DĖL NEFORMALIOJO VAIKŲ ŠVIETIMO 

202__ m. ________ d. Nr.
_______________________

(sudarymo vieta)

________________________________________________ (toliau – Mokinys),           
(mokinio vardas, pavardė, asmens kodas) 
atstovaujamas (-a)_________________________________________________________,           
(vieno iš tėvų (globėjų, rūpintojų) vardas, pavardė (pildoma, kai vaikui nėra 18 metų, išskyrus atvejį, kai mokymo sutartį sudaro vaikas nuo 14 iki 18 metų, turėdamas tėvų (rūpintojų) rašytinį sutikimą),  
veikdamas (-a) išimtinai vaiko interesais (toliau – NVŠ gavėjas), ir neformaliojo vaikų švietimo (toliau – NVŠ) teikėjas 
__________________________________________________________________________, 
(NVŠ teikėjo pavadinimas, juridinio asmens kodas (kai NVŠ teikėjas yra fizinis asmuo – vardas ir pavardė)
atstovaujamas (-a)  ___________________________________________________________, 
(NVŠ teikėjo atstovo vardas, pavardė, juridiniam asmeniui – juridinio asmens kodas)

veikiančio pagal _____________________________________________________________  
(atstovavimo pagrindas)

(toliau – NVŠ teikėjas), toliau kartu vadinami (-os) Šalimis, o kiekvienas (-a) atskirai – Šalimi, vadovaudamosi Lietuvos Respublikos švietimo įstatymo 45 straipsnio 1 dalimi ir Neformaliojo vaikų švietimo programų finansavimo ir administravimo tvarkos aprašo, patvirtinto Lietuvos Respublikos švietimo, mokslo ir sporto ministro 2022 m. sausio 10 d. įsakymu Nr. V-46 „Dėl Neformaliojo vaikų švietimo programų finansavimo ir administravimo tvarkos aprašo patvirtinimo“ (toliau – Aprašas), 48 ir 49 punktu, sudaro šią Mokymo sutartį dėl neformaliojo vaikų švietimo (toliau – Sutartis).

I.	Sutarties objektas

1.	Ugdymas pagal NVŠ teikėjo vykdomą NVŠ programą 
_______________________________________________________________________
(NVŠ programos pavadinimas, kodas Neformaliojo švietimo programų registre)  
(toliau – NVŠ programa) teikiamas nuo Sutarties pasirašymo dienos, bet ne anksčiau, nei nuo NVŠ programos vykdymo pradžios ir iki NVŠ programos vykdymo pabaigos 20__ m. ______ mėn. __ d.

II.	Šalių įsipareigojimai

2.	NVŠ gavėjas įsipareigoja:
2.1. sumokėti ugdymo pagal NVŠ programą mėnesinį mokestį, nurodytą Sutarties III skyriuje;
2.2. punktualiai ir reguliariai lankyti pagal NVŠ programą vykdomus užsiėmimus;
2.3. bendradarbiauti su NVŠ teikėju, sprendžiant su NVŠ programos vykdymu susijusius klausimus;
2.4. laikytis NVŠ teikėjo nustatytos tvarkos ir negadinti materialaus turto, naudojamo užsiėmimų metu; 
2.5. įstatymų nustatyta tvarka NVŠ teikėjui ar tretiesiems asmenims atlyginti žalą, padarytą Mokinio, užsiėmimų metu nesilaikiusio Sutarties 2.4 papunktyje nustatytų taisyklių;
2.6. informuoti NVŠ teikėją apie Mokinio sveikatos sutrikimus ugdymo pritaikymo tikslais;
2.7. laikytis valstybės lygio ekstremaliosios situacijos operacijų vadovo sprendimų ir rekomendacijų dėl NVŠ organizavimo būtinųjų sąlygų ir sprendimų, priimtų savivaldybės lygiu; 
2.8. vienašališkai nutraukti Sutartį, jei nesutinka dalyvauti NVŠ programoje, kurios vykdymo būdas pasikeitė dėl karantino, ekstremalios situacijos, ekstremalaus įvykio ar įvykio (ekstremali temperatūra, gaisras, potvynis, pūga ir kt.), keliančio pavojų mokinio sveikatai ir gyvybei valstybės ir (ar) savivaldybės lygiu; 
2.9. ________________________________________________________________. 
(NVŠ teikėjas įrašo kitus NVŠ gavėjo įsipareigojimus)

3.	NVŠ teikėjas įsipareigoja:
3.1. užtikrinti kokybišką NVŠ programos vykdymą ir ją pabaigti ______________________
_____________________________;
(programos baigimo forma: 
3.2. mažinti ugdymo pagal NVŠ programą mėnesinį mokestį valstybės ir / ar savivaldybės biudžeto lėšomis apmokamu NVŠ lėšų dydžiu vienam mokiniui (toliau – NVŠ krepšelis);
3.3. užtikrinti, kad NVŠ programa bus vykdoma saugiose, ugdymui pagal NVŠ programą pritaikytose aplinkose ir nekels grėsmės mokinių sveikatai, viešajai tvarkai ar bet kokiomis formomis, metodais ir būdais nepažeis Lietuvos Respublikos įstatymų ir kitų teisės aktų;
3.4. užtikrinti, kad NVŠ programa būtų įgyvendinama, taikant tam būtiną įrangą ir priemones;
3.5. užtikrinti, kad NVŠ programa bus vykdoma Švietimo įstatyme nustatytus reikalavimus atitinkančių neformaliojo švietimo mokytojų, turinčių teisę dirbti NVŠ mokytojais Lietuvos Respublikos švietimo įstatymo 48 straipsnio nustatyta tvarka; sporto NVŠ programoms – užtikrinti, kad sporto NVŠ programa bus vykdoma Lietuvos Respublikos sporto įstatyme nustatytus reikalavimus atitinkančių neformaliojo švietimo mokytojų, turinčių teisę vykdyti fizinio aktyvumo pratybas, Sporto įstatymo 14 straipsnio nustatyta tvarka; 
3.6. tvarkyti asmens duomenis, laikantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių asmens duomenų tvarkymą, veiklos administravimo ir sutartinių įsipareigojimų, susijusių su NVŠ programos vykdymo ir finansavimo tikslais; 
3.7. informuoti NVŠ gavėją apie NVŠ programos vykdymo būdo pakeitimą dėl valstybės ir (ar) savivaldybės lygmens karantino, ekstremalios situacijos, ekstremalaus įvykio ar įvykio (ekstremali temperatūra, gaisras, potvynis, pūga ir kt.), keliančio pavojų mokinių sveikatai ir gyvybei;
3.8. informuoti apie aktualius valstybės lygio ekstremaliosios situacijos operacijų vadovo sprendimus ir rekomendacijas dėl NVŠ organizavimo būtinųjų sąlygų, dėl asmenų srautų valdymo, saugaus atstumo laikymosi, visuomenės sveikatos saugos, higienos, asmenų aprūpinimo būtinosiomis asmeninėmis apsaugos priemonėmis ir jų laikytis;
3.9. ________________________________________________________________.
(NVŠ teikėjas įrašo kitus savo įsipareigojimus)

III.	Mokestis už ugdymą pagal NVŠ programą ir atsiskaitymo tvarka

4.	Mokestis už Mokinio ugdymą pagal NVŠ programą vienam mėnesiui (toliau – Mokestis) yra _________________________________________Eur. 
(suma skaičiais ir žodžiais)
5. NVŠ krepšelio dydis, apmokamas iš valstybės biudžeto lėšų ir / ar savivaldybės biudžeto lėšomis, sudaro ___________________________________________Eur ir yra skiriamas ne ilgiau, 
(suma skaičiais ir žodžiais). 
nei iki einamųjų metų rugpjūčio 31 d. Tuo atveju, kai NVŠ programa tęsiasi ilgiau, NVŠ krepšelis skiriamas / neskiriamas, atsižvelgiant į pirmumo pasinaudoti NVŠ lėšomis eilę.
6. Sutarties 4 punkte nustatytas Mokestis yra mažinamas:
6.1. vienu NVŠ krepšelio dydžiu Mokiniui, išskyrus Mokinius, turinčius Mokinių registro informacinėje sistemoje nurodytų vidutinių, didelių ir labai didelių specialiųjų ugdymosi poreikių; 
6.2. dviem NVŠ krepšelio dydžiais Mokiniui, prašymo dėl priėmimo į NVŠ programą teikimo dieną turinčiam Mokinių registro informacinėje sistemoje nurodytų vidutinių, didelių ir labai didelių specialiųjų ugdymosi poreikių. 
7. NVŠ gavėjo mokamas Mokestis, pritaikius Sutarties 5 punkte nurodytą NVŠ krepšelio dydį pagal Sutarties 6 punkte nustatytas sąlygas, sudaro ____________________________________Eur.
(suma skaičiais ir žodžiais)	
8. NVŠ gavėjas moka visą Sutarties 4 punkte numatytą Mokestį, jei jam neskirtas NVŠ krepšelis ir / ar NVŠ programa vykdoma mėnesiais, kuriais NVŠ finansavimas pagal savivaldybės / LINEŠA priimtus teisės aktus nėra skiriamas: 
____________________________________________________________________.
(nurodomi mėnesiai, kuriais NVŠ krepšelis neskiriamas)
9. NVŠ gavėjas atsiskaito su NVŠ teikėju:
____________________________________________________________________.
(mokėjimo terminai, būdas, kitos mokesčio už ugdymą pagal NVŠ programą mokėjimo sąlygos)

IV.	Sutarties terminas, jos keitimo ir nutraukimo tvarka

10. Sutartis įsigalioja nuo jos pasirašymo dienos ir galioja iki NVŠ programos pabaigos, numatytos Sutarties 1 punkte, o sutartinių įsipareigojimų atžvilgiu – iki galutinio tarpusavio atsiskaitymo Sutarties III skyriuje nustatyta tvarka.
11. Sutarties nutraukimo pagrindai:
11.1. NVŠ gavėjas turi teisę vienašališkai nutraukti Sutartį (įskaitant atvejį, kai NVŠ krepšelis, atsižvelgiant į pirmumo pasinaudoti NVŠ lėšomis eilę, neskiriamas pagal Sutarties 5 punktą), apie tai įspėjęs NVŠ teikėją per Centralizuotą priėmimo į švietimo programas informacinės sistemą (toliau – CPIS) ar NVŠ teikėjo nurodytu el. paštu prieš ________ darbo dienų ir visiškai atsiskaitęs su NVŠ teikėju;
11.2. NVŠ teikėjas turi teisę vienašališkai nutraukti Sutartį, jei NVŠ gavėjas nevykdo įsipareigojimų ir (arba) 1 (vieną) mėnesį nelanko NVŠ programos, apie tai įspėjęs NVŠ gavėją per CPIS ar jo nurodytu el. paštu prieš _____darbo dienų;
11.3. abipusiu šalių sutarimu;
11.4. kai šalys nevykdo savo įsipareigojimų.
12. Sutartis gali būti keičiama abipusiu šalių susitarimu. Visi Sutarties pakeitimai, pakeičiantys ir (ar) papildantys Sutarties sąlygas, šalių įsipareigojimus pagal Sutartį, įforminami pasirašant susitarimus dėl Sutarties pakeitimo ir yra neatsiejama šios Sutarties dalis.

V.	 Baigiamosios nuostatos

13. Pasikeitus adresams, telefonų numeriams, elektroninio pašto adresams, banko rekvizitams, Sutarties šalys įsipareigoja apie tai nedelsdamos informuoti viena kitą.
14. Visi su šia Sutartimi susiję ginčai sprendžiami derybų būdu, o nesusitarus, ginčai sprendžiami Lietuvos Respublikos įstatymų nustatyta tvarka. 
15. Per CPIS sudarytos ar pasirašytos ranka ir įkeltos į CPIS Mokymo sutartys automatiškai registruojamos ir saugomos CPIS Lietuvos Respublikos dokumentų ir archyvų įstatymu, Ikimokyklinio, priešmokyklinio, bendrojo ugdymo, kito vaikų neformaliojo ugdymo švietimo programas vykdančių švietimo įstaigų veiklos dokumentų saugojimo terminų rodykle, patvirtinta Lietuvos Respublikos švietimo, mokslo ir sporto ministro 2019 m. gruodžio 18 d. įsakymu Nr. V-1511 „Dėl Ikimokyklinio, priešmokyklinio, bendrojo ugdymo, kito vaikų neformaliojo ugdymo švietimo programas vykdančių švietimo įstaigų veiklos dokumentų saugojimo terminų rodyklės patvirtinimo“ (toliau – Dokumentų saugojimo terminų rodyklė), nustatytais terminais. 
16. Sutartyje vartojamos sąvokos atitinka Neformaliojo vaikų švietimo programų finansavimo ir administravimo tvarkos apraše vartojamas sąvokas. 
17. Švietimo santykiai prasideda nuo Mokinio pirmos ugdymosi pagal NVŠ programą dienos.
18. Sutartis turi būti sudaroma iki pirmos ugdymosi pagal NVŠ programą dienos. 
19. Sutarties nuostata, prieštaraujanti Švietimo įstatymui ir kitiems įstatymams, negalioja. 
20. Sutartyje neaptartos sąlygos sprendžiamos vadovaujantis Lietuvos Respublikos civilinio kodekso nuostatomis.
21. Jei sutartis pasirašome ne per CPIS, ji sudaroma dviem vienodos teisinės galios egzemplioriais lietuvių kalba, po vieną kiekvienai šaliai. 
22. NVŠ gavėjo adresas ir kiti rekvizitai:

	
	NVŠ gavėjas / Mokinys

	Mokinio vardas, pavardė
	

	Mokinio atstovo vardas, pavardė (jeigu taikoma)
	

	Gyvenamosios vietos adresas
	

	Pašto kodas
	

	Telefonas 
	

	El. paštas
	



23.	NVŠ teikėjo adresas ir kiti rekvizitai:
	
	NVŠ teikėjas / atstovas

	Juridinio asmens pavadinimas arba NVŠ teikėjo vardas, pavardė
	

	Juridinio asmens kodas (jei taikoma)
	

	Adresas
	

	Pašto kodas
	

	Telefonas 
	

	El. paštas
	

	Banko rekvizitai
	

	Atstovo vardas, pavardė (jeigu taikoma)
	



	NVŠ gavėjas 
Mokinys arba Mokinio atstovas 
	NVŠ teikėjas
NVŠ teikėjas arba jo atstovas 


	__________________________________
(vieno iš tėvų / globėjų vardas, pavardė, kai sutartį pasirašo tėvas / globėjas arba mokinio vardas, pavardė, kai sutartį pasirašo mokinys nuo 14 m. )
	________________________________
(NVŠ teikėjo pavadinimas, atstovo pareigos, vardas, pavardė)

	________________________
	________________________

	(parašas)

	(parašas)


	Jeigu sutartį pasirašė Mokinys nuo 14 iki 18 metų:

	Sutinku, kad mano sūnus / dukra / globotinis (-ė) dalyvautų NVŠ teikėjo vykdomoje NVŠ programoje ir pasirašytų Sutartį. 
____________________________________                                            _______

	(vieno iš tėvų / globėjų vardas, pavardė)                                                               (parašas)



_______________


Neformaliojo vaikų švietimo programų 
finansavimo ir administravimo tvarkos aprašo
5 priedas

(Pavyzdinė sutarties dėl neformaliojo vaikų švietimo programos finansavimo forma)

SUTARTIS DĖL NEFORMALIOJO VAIKŲ ŠVIETIMO PROGRAMŲ FINANSAVIMO

202__ m. ________ d. Nr.

_______________________
(sudarymo vieta)

	_________________________________________________________________________ 
(savivaldybės pavadinimas / LINEŠA ar kitos administruojančios institucijos pavadinimas) 
(toliau – administruojanti institucija), juridinio asmens kodas _______________, atstovaujamas
(nurodomas kodas)                               
_____________________, veikiančio (-ios) pagal įstaigos nuostatus, ir 
(nurodomas vardas ir pavardė)

________________________________________________________________________________________  
(nurodomas NVŠ teikėjo pavadinimas – jei juridinis asmuo, vardas ir pavardė – jei fizinis asmuo) 
(toliau – NVŠ teikėjas), atstovaujama (-as) ______________________________________________ 
(nurodomas vardas ir pavardė)                        
veikiančio (-ios) pagal _____________________________________________________________ ________________________________________________________________________________
(nurodoma NVŠ teikėjo veiklos dokumentas – jei juridinis asmuo, veiklos registracijos duomenys – jei fizinis asmuo)

toliau kartu vadinamos Šalimis, o kiekviena atskirai – Šalimi, ir vadovaudamosi Neformaliojo vaikų švietimo programų finansavimo ir administravimo tvarkos aprašo, patvirtinto Lietuvos Respublikos švietimo, mokslo ir sporto ministro 2022 m. sausio 10 d. įsakymu Nr. V-46 „Dėl Neformaliojo vaikų švietimo programų finansavimo ir administravimo tvarkos aprašo patvirtinimo“ (toliau – Aprašas), 37 punktu, sudaro šią Sutartį dėl neformaliojo vaikų švietimo (toliau – NVŠ) programų finansavimo (toliau – Finansavimo sutartis). 

I. SUTARTIES DALYKAS

1. Vaikų ugdymas pagal lentelėje įvardintą NVŠ programą (-as) ir mokesčio už ugdymą mažinimas savivaldybės vykdomosios institucijos ar jos įgalioto savivaldybės administracijos direktoriaus patvirtintu NVŠ krepšelio dydžiu, o nacionalinį NVŠ prioritetą atitinkančių NVŠ programų – Aprašo 18 punkte nustatytu dydžiu:
	Eil. Nr.
	NVŠ programos pavadinimas
	Neformaliojo švietimo programos kodas Neformaliojo švietimo programų registre

	1.
	
	



II. SUTARTIES ŠALIŲ ĮSIPAREIGOJIMAI IR TEISĖS

2. Administruojanti institucija įsipareigoja:
2.1. kiekvieną mėnesį Apraše nustatytomis sąlygomis pagal Centralizuotos priėmimo į švietimo programas informacinės sistemos (toliau – CPIS) sugeneruotą NVŠ lėšomis finansuojamų mokinių ugdymo pagal NVŠ programą išrašą (toliau – Išrašas) sumokėti NVŠ teikėjui NVŠ programoms vykdyti skirtas lėšas. NVŠ teikėjui už mokinį NVŠ krepšelio suma neskiriama, jei Mokinys Mokymo sutarties sudarymo ar nutraukimo mėnesį NVŠ programoje dalyvavo mažiau, nei 4 (keturias) valandas;
2.2. lėšas už praėjusį mėnesį pervesti per ____ darbo dienų į šios Finansavimo sutarties V skyriuje nurodytą NVŠ teikėjo atsiskaitomąją sąskaitą banke; 
2.3. teikti reikalingą informaciją, būtiną Finansavimo sutarčiai vykdyti;
2.4. ________________________________________________________________. 
(Kiti administruojančios institucijos įsipareigojimai)
3. Administruojanti institucija turi teisę:
3.1. vykdyti NVŠ programos įgyvendinimo stebėseną vadovaujantis administruojančios institucijos vadovo patvirtinta tvarka;
3.2. reikalauti, kad NVŠ teikėjas pašalintų Finansavimo sutarties sąlygų pažeidimus per nustatytą terminą, bet ne ilgesnį nei 20 (dvidešimt) darbo dienų nuo pranešimo apie Finansavimo sutarties sąlygų pažeidimo raštu pateikimo. Jeigu NVŠ teikėjas Finansavimo sutarties sąlygų pažeidimų nepašalina ir toliau nevykdo ar netinkamai vykdo prisiimtus įsipareigojimus, Finansavimo sutartis nutraukiama Finansavimo sutarties 7 punkte nustatyta tvarka;
3.3. sustabdyti lėšų mokėjimą, kol NVŠ teikėjas pašalins administruojančios institucijos nustatytus Finansavimo sutarties sąlygų pažeidimus;
3.4. reikalauti per nustatytą terminą, bet ne ilgesnį nei per 20 (dvidešimt) darbo dienų, grąžinti pagal šį Finansavimo sutartį NVŠ teikėjui pervestas lėšas, jei NVŠ teikėjas pažeidė Finansavimo sutarties sąlygas; 
3.5. prašyti NVŠ teikėjo per nustatytą terminą pateikti duomenis ir dokumentus, susijusius su šios Finansavimo sutarties vykdymu;
3.6. ________________________________________________________________. 
(Kitos administruojančios institucijos teisės)
4. NVŠ teikėjas įsipareigoja:
4.1. CPIS iki NVŠ programos vykdymo pradžios nurodyti NVŠ programos pradžią ir pabaigą bei vykdymo mėnesius, pilną NVŠ programos kainą, tvarkaraštį, NVŠ programos vykdymo vietos adresą (nuotolinio ugdymo atveju – skaitmeninę ugdymo platformą, o esant galimybei nuorodą į užsiėmimą), grupes ir minimalų bei maksimalų mokinių skaičių grupėje ir duomenis atnaujinti pagal poreikį;
4.2. ugdyti vaikus pagal Finansavimo sutarties 1 punkte nurodytą NVŠ programą (-as) ir sumažinti mokestį už ugdymą visu NVŠ krepšelio dydžiu;
4.3. kokybiškai vykdyti NVŠ programą (-as), atsižvelgiant į Finansavimo sutarties 4.1 papunktyje nustatytus ir į CPIS įvestus duomenis; 
4.4. laikytis Lietuvos higienos normos HN 20:2018 „Neformaliojo vaikų švietimo programų vykdymo bendrieji sveikatos saugos reikalavimai“, patvirtintos Lietuvos Respublikos sveikatos apsaugos ministro 2018 m. birželio 25 d. įsakymu Nr. V-599 „Dėl Lietuvos higienos normos HN 20:2018 „Neformaliojo vaikų švietimo programų vykdymo bendrieji sveikatos saugos reikalavimai“, patvirtinimo“;
4.5. nekelti viešajai tvarkai ar bet kokiomis formomis, metodais ir būdais nepažeisti Lietuvos Respublikos įstatymų ir kitų teisės aktų;
4.6. turėti NVŠ programai įgyvendinti būtina įranga, priemonėmis ir patalpomis;
4.7. užtikrinti, kad NVŠ programą įgyvendins asmenys, turintys teisę dirbti NVŠ mokytojais Lietuvos Respublikos švietimo įstatymo 48 straipsnio ir Lietuvos Respublikos sporto įstatymo 14 straipsnio nustatyta tvarka;
4.8. per 5 (penkias) darbo dienas nuo mokymo sutarties dėl neformaliojo vaikų švietimo (toliau – Mokymo sutartis) pasirašymo ar nutraukimo dienos įvesti informaciją į CPIS, jei Mokymo sutartis sudaryta ar nutraukta ne per CPIS;
4.9. supažindinti pagal NVŠ programą ugdomus Mokinius ir jų tėvus (globėjus) su renkamais asmens duomenimis ir jų naudojimo sąlygomis;
4.10. vykdyti Mokinių lankomumo apskaitą;
4.11. administruojančiai institucijai pareikalavus pateikti Mokinių lankomumo duomenis bei kitus dokumentus, susijusius su šios Finansavimo sutarties vykdymu;
4.12. sudaryti sąlygas administruojančios institucijos atstovams apžiūrėti NVŠ programos vykdymo vietą, stebėti vykdomus užsiėmimus;
4.13. administruojančiai institucijai pareikalavus, pateikti visus prašomus dokumentus ir duomenis, susijusius su Finansavimo sutarties vykdymu nurodytais terminais, būdu ir forma;
4.14. savo jėgomis ir lėšomis pašalinti dėl savo kaltės padarytus šios Finansavimo sutarties pažeidimus;
4.15. laikytis kitų Apraše nustatytų reikalavimų;
4.16. laikytis valstybės lygio ekstremaliosios situacijos operacijų vadovo sprendimų ir rekomendacijų dėl NVŠ organizavimo būtinųjų sąlygų, dėl asmenų srautų valdymo, saugaus atstumo laikymosi, visuomenės sveikatos saugos, higienos, asmenų aprūpinimo būtinosiomis asmeninėmis apsaugos priemonėmis, taip pat savivaldybės lygiu priimtų sprendimų;
4.17. ________________________________________________________________. 
(Kiti NVŠ teikėjo įsipareigojimai)
5. NVŠ teikėjas turi teisę:
5.1. gauti reikalingą informaciją, būtiną šiai Finansavimo sutarčiai vykdyti;
5.2. pateikti patikslintą Išrašą Finansavimo sutarties V skyriuje nurodytu elektroniniu paštu ne vėliau nei per 3 (tris) darbo dienas nuo Išrašo CPIS sugeneravimo dienos; 
5.3. ________________________________________________________________. 
(Kitos NVŠ teikėjo teisės)


III. FINANSAVIMO SUTARTIES GALIOJIMO TERMINAS, NUTRAUKIMAS IR PAKEITIMAS

6. Finansavimo sutartis įsigalioja nuo jos pasirašymo dienos ir galioja iki Šalių įsipareigojimų pagal Finansavimo sutartį įvykdymo, kol NVŠ teikėjas vykdo nacionalinio lygmens NVŠ programą ar savivaldybės lygmens programą konkrečioje savivaldybėje.
7. Finansavimo sutartis gali būti nutraukta:
7.1. Šalių rašytiniu susitarimu;
7.2. vienašališkai, jeigu viena iš Šalių nevykdo ar netinkamai vykdo sutartinius įsipareigojimus, apie tai raštu įspėjus kitą Šalį prieš 14 (keturiolika) darbo dienų;
7.3. vienašališkai administruojančios institucijos, jeigu NVŠ teikėjas pagal CPIS nurodytą aktualią informaciją nevykdo nacionalinio lygmens NVŠ programos / programų arba savivaldybės lygmens NVŠ programos /programų konkrečioje savivaldybėje (CPIS nėra požymio apie prašomą NVŠ programos finansavimą / nepaskelbta programos vykdymo vieta, laikas, tvarkaraščiai / nėra sudarytų Mokymo sutarčių);
7.4. pasibaigus Finansavimo sutarties teisiniam pagrindui.
8. Visi Finansavimo sutarties pakeitimai įforminami rašytiniu Šalių susitarimu, kuris yra neatsiejama šios Finansavimo sutarties dalis. 
9. Jei Finansavimo sutartis pasirašyta ne elektroniniu parašu, ji sudaroma dviem egzemplioriais, turinčiais vienodą teisinę galią, po vieną kiekvienai Šaliai. Jei Sutartis pasirašyta elektroniniu parašu, laikoma, kad Finansavimo sutartis sudarytas abiejų Šalių atstovams pasirašius elektroniniu parašu, taip Šalims pasiliekant po Šaliai skirtą Finansavimo sutarties egzempliorių.

IV. KITOS SĄLYGOS

10. Šalys neturi teisės savo įsipareigojimų perduoti tretiesiems asmenims.
11. Šalys pranešimus viena kitai siunčia adresais, kurie yra nurodyti Finansavimo sutarties V skyriuje.
12. Pasikeitus adresams, telefonų numeriams, elektroninio pašto adresams, banko rekvizitams, Šalys apie tai nedelsdamos raštu informuoja viena kitą. Šalis, neįvykdžiusi šio reikalavimo, negali pareikšti pretenzijų, kad kitos Šalies veiksmai, atlikti pagal jai žinomus duomenis, neatitinka Finansavimo sutarties sąlygų.
13. Su NVŠ teikėju atsiskaitoma mokėjimo pavedimu į NVŠ teikėjo Finansavimo sutarties rekvizituose nurodytą banko sąskaitą. Apmokėjimas laikomas įvykdytu, kai pinigai patenka į nurodytą NVŠ teikėjo sąskaitą. NVŠ teikėjui pasirašius Finansavimo sutartį su klaidingais atsiskaitomosios sąskaitos duomenimis, administruojanti institucija nelaikoma atsakinga už pinigų pervedimą ne tam asmeniui.
14. Šalių tarpusavio santykiai, neaptarti Finansavimo sutartyje, reguliuojami Lietuvos Respublikos civilinio kodekso ir kitų teisės aktų nustatyta tvarka.
15. Šalys Finansavimo sutarčiai aiškinti bei ginčams spręsti taiko Lietuvos Respublikos teisę.
16. Šalys asmens duomenis tvarko vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu, registrų ir informacinių sistemų veiklą reglamentuojančiais, duomenų valdytojų patvirtintais ir kitais teisės aktais, reglamentuojančiais asmens duomenų tvarkymą.
17. Šalys atsako už neteisėtą duomenų naudojimą, atskleidimą, paskelbimą, praradimą ir sunaikinimą Bendrojo duomenų apsaugos reglamento bei Lietuvos Respublikos teisės aktų nustatyta tvarka.
18. Šalys dokumentus saugo vadovaudamosi Lietuvos Respublikos dokumentų ir archyvų įstatymu ir Lietuvos vyriausiojo archyvaro nustatyta tvarka bei Ikimokyklinio, priešmokyklinio, bendrojo ugdymo, kito vaikų neformaliojo ugdymo švietimo programas vykdančių švietimo įstaigų veiklos dokumentų saugojimo terminų rodykle, patvirtinta Lietuvos Respublikos švietimo, mokslo ir sporto ministro 2019 m. gruodžio 18 d. įsakymu Nr. V-1511 „Dėl Ikimokyklinio, priešmokyklinio, bendrojo ugdymo, kito vaikų neformaliojo ugdymo švietimo programas vykdančių švietimo įstaigų veiklos dokumentų saugojimo terminų rodyklės patvirtinimo“. 
19. Nė viena Šalis nėra laikoma pažeidusi Finansavimo sutartį arba nevykdanti savo įsipareigojimų pagal ją, jei įsipareigojimus vykdyti jai trukdo nenugalimos jėgos (force majeure) aplinkybės, atsiradusios po Sutarties įsigaliojimo dienos, vadovaujantis Civilinio kodekso 6.212 straipsniu ir Lietuvos Respublikos Vyriausybės 1996 m. liepos 15 d. nutarimu Nr. 840 „Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo“.
20. Finansavimo sutartyje vartojamos sąvokos suprantamos taip, kaip jos apibrėžtos 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – BDAR), Lietuvos Respublikos asmens duomenų teisinės apsaugos įstatyme, Lietuvos Respublikos biudžeto sandaros įstatyme, Lietuvos Respublikos strateginio valdymo įstatyme, Lietuvos Respublikos švietimo įstatyme ir kituose teisės aktuose NVŠ reguliavimo srityje.













V. ŠALIŲ ADRESAI IR KITI REKVIZITAI

	Administruojanti institucija
Juridinio asmens kodas
Adresas: 
Tel. 
El. p. 
Banko pavadinimas
Atsisk. sąsk.

_______________________________
(pareigų pavadinimas)

_________________________________
(parašas)

________________________________
(vardas ir pavardė)
A. V. 
	NVŠ teikėjas 
Juridinio asmens kodas (jei taikoma)
Adresas:
Tel. 
El. p. 
Banko pavadinimas 
Atsisk. sąsk.

_____________________________
(pareigų pavadinimas)

______________________________
(parašas)

_____________________________
(vardas ir pavardė)
A. V.  




Administruojančios institucijos darbuotojas, atsakingas už sutarties sudarymą, vykdymą ir priežiūrą:

_____________________________________________________________________.
(padalinys, pareigos, vardas, pavardė, tel., el. paštas)


NVŠ teikėjas / teikėjo darbuotojas, atsakingas už sutarties vykdymą:

_____________________________________________________________________.
(padalinys, pareigos, vardas, pavardė, tel., el. paštas)

________________


Pakeitimai:

1.
Lietuvos Respublikos švietimo, mokslo ir sporto ministerija, Įsakymas
Nr. V-253, 2022-02-14, paskelbta TAR 2022-02-14, i. k. 2022-02585
Dėl švietimo, mokslo ir sporto ministro 2022 m. sausio 10 d. įsakymo Nr. V-46 „Dėl Neformaliojo vaikų švietimo programų finansavimo ir administravimo tvarkos aprašo patvirtinimo“ pakeitimo

2.
Lietuvos Respublikos švietimo, mokslo ir sporto ministerija, Įsakymas
Nr. V-333, 2022-03-01, paskelbta TAR 2022-03-01, i. k. 2022-04058
Dėl švietimo, mokslo ir sporto ministro 2022 m. sausio 10 d. įsakymo Nr. V-46 „Dėl Neformaliojo vaikų švietimo programų finansavimo ir administravimo tvarkos aprašo patvirtinimo“ pakeitimo

3.
Lietuvos Respublikos švietimo, mokslo ir sporto ministerija, Įsakymas
Nr. V-2005, 2022-12-27, paskelbta TAR 2022-12-27, i. k. 2022-26872
Dėl švietimo, mokslo ir sporto ministro 2022 m. sausio 10 d. įsakymo Nr. V-46 „Dėl Neformaliojo vaikų švietimo programų finansavimo ir administravimo tvarkos aprašo patvirtinimo“ pakeitimo

4.
Lietuvos Respublikos švietimo, mokslo ir sporto ministerija, Įsakymas
Nr. V-375, 2023-03-23, paskelbta TAR 2023-03-23, i. k. 2023-05101
Dėl švietimo, mokslo ir sporto ministro 2022 m. sausio 10 d. įsakymo Nr. V-46 „Dėl Neformaliojo vaikų švietimo programų finansavimo ir administravimo tvarkos aprašo patvirtinimo“ pakeitimo

5.
Lietuvos Respublikos švietimo, mokslo ir sporto ministerija, Įsakymas
Nr. V-1593, 2023-12-21, paskelbta TAR 2023-12-21, i. k. 2023-24942
Dėl švietimo, mokslo ir sporto ministro 2022 m. sausio 10 d. įsakymo Nr. V-46 „Dėl Neformaliojo vaikų švietimo programų finansavimo ir administravimo tvarkos aprašo patvirtinimo“ pakeitimo

6.
Lietuvos Respublikos švietimo, mokslo ir sporto ministerija, Įsakymas
Nr. V-941, 2024-09-04, paskelbta TAR 2024-09-04, i. k. 2024-15572
Dėl švietimo, mokslo ir sporto ministro 2022 m. sausio 10 d. įsakymo Nr. V-46 „Dėl Neformaliojo vaikų švietimo programų finansavimo ir administravimo tvarkos aprašo patvirtinimo“ pakeitimo

7.
Lietuvos Respublikos švietimo, mokslo ir sporto ministerija, Įsakymas
Nr. V-545, 2026-07-15, paskelbta TAR 2026-07-15, i. k. 2026-12005
Dėl švietimo, mokslo ir sporto ministro 2022 m. sausio 10 d. įsakymo Nr. V-46 „Dėl Neformaliojo vaikų švietimo programų finansavimo ir administravimo tvarkos aprašo patvirtinimo“ pakeitimo


